অতিরিক্ত কাজের চাপ! অসুস্থ বিএল, চিকিৎসাধীন হাসপাতালে

গোবরডাঙ্গা: বিশেষ নিবিড় সংশোধন বা এসআইআর (SIR) ফর্ম ফিলআপ করার সময় অতিরিক্ত কাজের চাপ নিতে না পারায় হৃদরোগে আক্রান্ত হয়ে পড়লেন এক BLO । রবিবার দুপুরে কয়েকজন এসআইআর ফর্ম জমা দিতে আসেন তাঁর বাড়িতে তিনি তখন কাজ করছিলেন। সেইসময় আচমকা অসুস্থ হয়ে পড়েন বিএলও সুমন দাস। তড়িঘড়ি পরিবারের লোকজন এবং স্থানীয় বাসিন্দারা তাঁকে এদিন হাবরা হাসপাতালে ভর্তি করেন।

জানা গেছে উত্তর ২৪ পরগনা জেলার গোবরডাঙ্গা থানার মসলন্দপুর সাহাপাড়া এলাকার বাসিন্দা সুমন দাস। বাদুড়িয়া থানার আঁধারমানিক প্রাইমারি স্কুলের শিক্ষক তিনি। সুমন বাবু মছলন্দপুর গ্রাম পঞ্চায়েতের ২০৩ নম্বর বুথের BLO –র দায়িত্বে রয়েছেন। রবিবার দুপুর সাড়ে বারোটা নাগাদ হঠাৎ তিনি হৃদরোগে আক্রান্ত হয়ে হঠাৎ অসুস্থ হয়ে পড়েন। পরিবারের পক্ষ থেকে জানানো হয়েছে বিএলও হিসেবে নিযুক্ত হওয়ার পর থেকেই অতিরিক্ত কাজের চাপ নিতে পারছিলেন না তিনি। রাত জেগে কাজ করতে হযচ্ছিল, ঘুম হচ্ছিল না ঠিকমত। যার ফলে বেশ কিছুদিন ধরে তিনি চুপচাপ হয়ে গিয়েছিলেন এবং মানসিক অবসাদে ভুগছিলেন। এই মুহূর্তে হাবরা হাসপাতালে চিকিৎসাধীন অসুস্থ বিএলও।

আরও পড়ুন: কাজের চাপে স্বাস্থ্য ঝুঁকিতে বিএলও’ রা, বাড়ছে উদ্বেগ

রাজ্যজুড়ে এসআইআর প্রক্রিয়া শুরু হওয়ার পর থেকেই ক্রমশ বাড়ছে মৃতের সংখ্যা। কোথাও আতঙ্কিত হয়ে বিএলও-দের আত্মহত্যা আবার কোথাও অসুস্থ্য হয়ে হাসপাতালে ভর্তি। এছাড়াও, আতঙ্কিত হয়ে সাধারন নাগরিকের মৃত্যুর ঘটনাও ঘটছে। রাজ্যজুড়ে এই ঘটনায় একদিকে রাজ্য রাজনীতি তোলপাড়। অন্যদিকে, শাসকদল এই গোটা ঘটনায় আঙ্গুল তুলছে নির্বাচন কমিশনের দিকে।